“ดาวโจนส์” ร่วง 100 จุด นลท.เทขาย หลังผิดหวังตัวเลขจ้างงานสหรัฐต่ำกว่าคาด
“ดาวโจนส์” ร่วง 100 จุด นลท.ขายทำกำไรหลังผิดหวังตัวเลขจ้างงานสหรัฐต่ำกว่าคาด โดยเพิ่มขึ้นเพียง 235,000 ตำแหน่งในเดือนส.ค. ต่ำกว่าที่นักวิเคราะห์คาดการณ์ที่ระดับ 720,000 ตำแหน่ง เหตุกระทบโควิดสายพันธุ์เดลต้า
3 ก.ย. 2564

ผู้สื่อข่าวรายงานว่า ดัชนีดาวโจนส์ร่วงลงกว่า 100 จุด เหตุนักลงทุนขายทำกำไรหลังผิดหวังต่อการเปิดเผยตัวเลขจ้างงานของสหรัฐที่ต่ำกว่าคาด โดยได้รับผลกระทบจากการแพร่ระบาดของไวรัสโควิด-19 สายพันธุ์เดลต้า
ทั้งนี้ดัชนีดาวโจนส์ดิ่งลงในวันนี้ ก่อนที่ตลาดหุ้นวอลล์สตรีทจะปิดทำการในวันจันทร์ที่ 6 ก.ย.2564 เนื่องในวันแรงงานสหรัฐ
โดย ณ เวลา 20.37 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 35,341.52 จุด ลบ 102.30 จุด หรือ 0.29%
ด้านกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นเพียง 235,000 ตำแหน่งในเดือนส.ค. 2564 ต่ำกว่าที่นักวิเคราะห์คาดการณ์ที่ระดับ 720,000 ตำแหน่ง หลังจากพุ่งขึ้น 1,053,000 ตำแหน่งในเดือนก.ค. 2564
ส่วนอัตราการว่างงานปรับตัวลงสู่ระดับ 5.20% ในเดือนส.ค.2564 สอดคล้องกับตัวเลขคาดการณ์ของนักวิเคราะห์ หลังจากแตะระดับ 5.40% ในเดือนก.ค.2564
ขณะเดียวกันผู้เชี่ยวชาญระบุว่า ตัวเลขการจ้างงานในคืนนี้จะเป็นปัจจัยหนึ่งที่คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) ใช้ในการพิจารณาว่าจะเริ่มประกาศปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ในการประชุมกำหนดนโยบายการเงินของเฟดในวันที่ 21 – 22 ก.ย.2564 หรือไม่
โดยปัจจุบัน เฟดทำ QE ในวงเงิน 120,000 ล้านดอลลาร์ต่อเดือน โดยเฟดจะซื้อพันธบัตรรัฐบาลสหรัฐวงเงิน 80,000 ล้านดอลลาร์ต่อเดือน และซื้อตราสารหนี้ที่มีสินเชื่อที่อยู่อาศัยเป็นหลักประกันการจำนอง (MBS) ในวงเงิน 40,000 ล้านดอลลาร์ต่อเดือน
อย่างไรก็ดีคาดว่าการซื้อขายจะประสบภาวะผันผวนในวันนี้ ท่ามกลางมุมมองที่แตกต่างกันของนักลงทุนที่มีต่อตัวเลขการจ้างงานของสหรัฐ ขณะที่นักลงทุนบางส่วนผิดหวังต่อตัวเลขจ้างงานดังกล่าว โดยมองว่าตลาดแรงงานสหรัฐยังคงอ่อนแอ และบ่งชี้ว่าเศรษฐกิจสหรัฐยังไม่ฟื้นตัวขึ้น หลังได้รับผลกระทบจากการแพร่ระบาดของไวรัสโควิด-19 แต่นักลงทุนอีกส่วนหนึ่งมองมุมบวกว่า ตัวเลขการจ้างงานที่ต่ำกว่าคาดดังกล่าว จะทำให้เฟดยังไม่เร่งประกาศปรับลดวงเงิน QE โดยนายเจอโรม พาวเวล ประธานเฟด กล่าวย้ำก่อนหน้านี้ว่า ตลาดแรงงานสหรัฐจะต้องแข็งแกร่งขึ้น ก่อนที่เฟดจะพิจารณาปรับลดวงเงิน QE